**Liudas Mažylis** (g. 1954 m. gegužės 19 d. Kaune) – Lietuvos mokslininkas, Kauno Vytauto Didžiojo universiteto profesorius, politikos ir visuomenės veikėjas.

Biografija

1972 m. baigė Kauno 5-ąją vidurinę mokyklą, 1977 m. Vilniaus universitetą. Chemijos mokslų daktaras, habilituotas daktaras vadybos ir administravimo srityje (2007),Vytauto Didžiojo universiteto profesorius.

Pomėgiai – senovinių atvirukų kolekcininkas, Kauno „Žalgirio“ krepšinio komandos gerbėjas.

Šeima

L. Mažylis yra kilęs iš žinomos prieškario Kauno inteligentų šeimos. Prosenelis iš motinos pusės Jonas Bliūdžius - Marijampolės krašto knygnešys ir visuomenės veikėjas. Jo senelis iš tėvo pusės – tarpukario Lietuvos akušerijos sistemos kūrėjas Pranas Mažylis. Žmona Aldona, duktė Liucija.

Mokslinė veikla

1977–1990 m., dirbdamas Kardiologijos institute, paskelbė 15 straipsnių recenzuojamuose periodiniuose moksliniuose leidiniuose apie indolo klasės heterociklinių junginių sintezę ir tyrimą, vykdė naujų biologiškai aktyvių šios klasės junginių paiešką. 6 išradimų bendraautoris. Disertacijos tema „Indolin-2-ono ir benzindolin-2-onų 3-pakeistų darinių sintezė ir savybės“ (1985 m.).

Nuo 1997 m. dėsto Kauno Vytauto Didžiojo universitete, Politikos mokslų ir diplomatijos fakultete. Stažuotė Kembridžo universitete (2002 m.). Docentas (2000 m.), habilitacija (2007 m., vadyba ir administravimas), profesorius (2008 m.).

Paskelbė 20 straipsnių recenzuojamuose periodiniuose moksliniuose leidiniuose Europos integracijos, savivaldos politikos ir administravimo temomis.

2017 m. kovo 29 d. Vokietijos užsienio reikalų ministerijos diplomatiniame archyve surado nutarimo dėl Lietuvos Vasario 16-osios Nepriklausomybės paskelbimo originalą.

Politinė veikla

1990-1995 m. Kauno miesto tarybos deputatas. 1990–1995 m. Mandatų ir etikos komisijos pirmininkas, 1990–1992 m. Ekologijos, 1992–1995 m. Savivaldos reikalų nuolatinės komisijos narys.

Krikščionių demokratų frakcijos narys. Kandidatas į Lietuvos Respublikos Seimą 1996 m. ir 2000 m. rinkimuose Lietuvos Sąjūdžio Seimo (1990–1992 m.) narys. Nuo 1995 m. Lietuvos krikščionių demokratų partijos narys (nuo 2008 m. Tėvynės Sąjungos-Lietuvos krikščionių demokratų); 1998–1999 m. ir 2005–2006 m. partijos valdybos narys.

Žurnalistinė veikla

1990–1993 m. dienraščio „Kauno laikas“ vyriausiojo redaktoriaus pavaduotojas. Publikacijos leidiniuose „Kauno aidas“, „Lietuvos aidas“, „Tėvynės sargas“, „Apžvalga“, „Savivaldybių žinios“, „Veidas“ ir kt.

Įvertinimas

Lietuvos pažangos premija (2017)

Ordino „Už nuopelnus Lietuvai“ Komandoro kryžius (2017)

Stasio Lozoraičio žurnalistinė premija (2017)

Kauno miesto garbės pilietis (2018)

Bibliografija

Kodėl netiko Europai Konstitucija Europai. Monografija. Kaunas, Vytauto Didžiojo universitetas, 2005, 362 p. ISBN 9955-12-100-9;

Nemeilė Neeuropai. Europos Sąjungos ketvirtosios plėtros bangos referendumai. Monografija. (Bendraautorės Aušrinė Jurgelionytė ir Asta Skirmantienė). Kaunas, Vytauto Didžiojo universitetas, 2004. 176 p. ISBN 9955-12-024-X;

Vietinės valdžios institucijos. Metodinė priemonė. Kaunas, Vytauto Didžiojo universitetas, 2000. 112 p. ISBN 9955-03-16-X;

Krikščionys demokratai Lietuvos valdžioje. Kaunas, Naujasis lankas, 1998. 80 p. ISBN 9986-896-09-6;

Kauno miesto taryba. (Bendraautoris Vygintas Grinis). Kaunas, 1994. 208 p. ISBN 9986-408-23-7.

Publikacijos

Liudas Mazylis, Asta Skirmantiene. Pro-Western Attitudes in the Central and East Europe: Electoral Behavior // Proceedings of the 65th Annual National Conference of the Midwest Political Science Association, Chicago, Illinois, April 12-15, 2007:

Liudas Mažylis. Paramos smulkiam ir vidutiniam verslui administravimo Lietuvoje europinis kontekstas // Viešoji politika ir administravimas, 2006, Nr. 16, p. 37-45. ISSN 1648–2603:

Liudas Mažylis, Asta Skirmantienė. Regioninė dimensija Vidurio Rytų Europos eurointegraciniuose referendumuose // Politologija, 2005, t.39, Nr.3, p. 35-70. ISSN 1392–1681:

Liudas Mažylis, Ingrida Dranginytė. Administracijos direktorius kaip savivaldybės vykdomosios valdžios institucija Lietuvoje // Tiltai, 2005, Nr.3 (32), p. 39-46. ISSN 1392-3137:

Liudas Mažylis, Ingrida Unikaitė. The European Parliament Election in Lithuania June 13 2004. 2004 European Parliament Election Briefing No 12 // European Parties Elections and Referendums Network. ISSN 1350-4649 :

Liudas Mažylis, Ingrida Unikaitė. The Lithuanian EU Accession Referendum 10-11 May 2003. Referendum Briefing Papers No 8 // European Parties Elections and Referendums Network. ISSN 1350-4649:

Liudas Mažylis. Nuobodus referendumas // Veidas, 2003 03 27, Nr.13:

Liudas Mažylis. Malta pradėjo referendumų maratoną // Veidas, 2003 03 14, Nr.11:

Garbės piliečio vardas suteiktas 2017-04-25 T-201

Garbės piliečio vardo medalis ir regalijos įteiktos 2018 m. vasario 15 d.